Et trist syn mødte personalet på kirkegården i Hadsund søndag morgen. Her kunne de konstatere, at en stor del af kirkegårdens gravsten var blevet overmalet med graffiti og udsat for groft hærværk. - Nogle personer har skrevet 666 – altså djævlens tegn eller nummer - med store sorte bogstaver på flere af gravstenene, fortæller vagtchef Mogens Hougesen fra Nordjyllands Politi. Ifølge vagtchefen er tæt på 100 af kirkegårdens gravsten blevet udsat for hærværk. Politiet modtog anmeldelsen fra Hadsund Kirkegårds personale søndag formiddag klokken 10.30. Gravstensejere skal kontaktes TV 2 har talt med sognepræst Winnie Sella Huus, der er meget berørt af gravskændingen. - Det gør ondt helt ind i hjertet. Det går ud over nogle mennesker og familier, som vi har været i berøring med - ofte i en svær tid. Så det er meget voldsomt, og det berør mig dybt, siger hun til TV 2 . Også kirkegårdsleder Kurt Borup er ked af de op mod 100 gravsten, der er blev skændet med sort spraymaling. - Det er sørgeligt, og jeg forstår ikke, hvad nogen får ud af det. Hvis dem, der har gjort det, har et budskab, så burde de udkomme med det på en anden måde, så det ikke går ud over uskyldige, siger han. Kurt Borup fortæller, at menighedsrådet skal mødes mandag for at finde ud af, hvad der nu skal ske. - Alle gravstensejerne skal kontaktes, og så skal vi finde ud af, hvordan malingen kan fjernes, siger han. Lignende sag i 2016 Nordjyllands Politi forsøger nu at finde frem til gerningsmændene. - Det er en lidt grov sag, det her. Men vi har skrevet en sag på det og vil gerne høre fra eventuelle vidner, siger vagtchefen. Politiet formoder, at gerningsmændene har været på spil indenfor det seneste døgn. Et lignende tilfælde fandt sted tilbage i 2016 på Visborg Kirkegård i Visborg øst for Hadsund .

Opsummering:
Nordjyllands Politi leder efter gerningsmænd til hærværk udført mod stort antal gravsten på Hadsund Kirkegård.